
PARLAMENTUL  ROMÂNIEI

CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti, 25 septembrie 2007

Nr. PL-x  137/2007


RAPORT

asupra reexaminării  Legii  privind respingerea Ordonanţei de urgenţă a Guvernului nr.104/2006 pentru modificarea alin.(3) al art.190 din Legea nr.95/2006 privind reforma în domeniul sănătăţii 
   În conformitate cu prevederile art.134 alin.(1) din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată cu reexaminarea  Legii  privind respingerea Ordonanţei de urgenţă a Guvernului nr.104/2006 pentru modificarea alin.(3) al art.190 din Legea nr.95/2006 privind reforma în domeniul sănătăţii, ca urmare a Deciziei Curţii Constituţionale nr.421 din 9 mai 2007, publicată în Monitorul Oficial al României, Partea I, nr.367 din 30 mai 2007, trimis cu  nr. PL-x 137 din 18 septembrie 2007 şi  înregistrat cu nr.995 din  4 septembrie 2007.
  Potrivit prevederilor  art. 75 din Constituţia României şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.

  Senatul, în calitate de primă Cameră sesizată, a adoptat proiectul de Lege privind respingerea Ordonanţei de urgenţă a Guvernului nr.104/2006 pentru modificarea alin.(3) al art.190 din Legea nr.95/2006 privind reforma în domeniul sănătăţii, în urma reexaminării pentru punerea de acord cu Decizia Curţii Constituţionale nr.421/2007, în şedinţa din 20 iunie 2007.
În conformitate cu prevederile art.147 alin.(2) din Constituţia României, republicată, şi ale art.61 şi 134 alin.(1) din Regulamentul Camerei Deputaţilor, republicat, Comisia juridică, de disciplină şi imunităţi a reexaminat  Legea  privind respingerea Ordonanţei de urgenţă a Guvernului nr.104/2006 pentru modificarea alin.(3) al art.190 din Legea nr.95/2006 privind reforma în domeniul sănătăţii, în raport cu Decizia Curţii Constituţionale nr.421 din 9 mai 2007, în şedinţa din data de 25 septembrie 2007.
La lucrări a participat, în calitate de invitat, domnul Elvin Szekely-Zoltan, secretar de stat la Ministerul Sănătăţii Publice.

În urma examinării Legii care a fost supusă controlului Curţii Constituţionale, înainte de promulgare, în temeiul art.146 lit. a) din Constituţia României, republicată, la sesizarea unui număr de 65 deputaţi, cât şi a Deciziei Curţii Constituţionale nr.421 din 9 mai 2007, prin care a constatat că „Legea privind aprobarea Ordonanţei de urgenţă a Guvernului nr.104/2006 pentru modificarea 
alin.(3) al art.190 din Legea nr.95/2006 privind reforma în domeniul sănătăţii, precum şi ordonanţa de urgenţă, cu modificările şi completările adoptate de Camera Deputaţilor , sunt neconstituţionale”, s-au reţinut următoarele aspecte:

- Ordonanţa de urgenţă a Guvernului nr.104/2006 a fost respinsă de Senat, reţinându-se că aceasta nu mai are obiect de reglementare, întrucât modificarea alin.(3) al art.190 din Legea nr.95/2006 a fost deja dispusă prin Legea nr.34/2007 privind aprobarea Ordonanţei de urgenţă a Guvernului nr.72/2006 pentru modificarea şi completarea Legii nr.95/2006 privind reforma în domeniul sănătăţii. Cu toate acestea, Camera Deputaţilor a aprobat ordonanţa de urgenţă, într-o nouă formă, în legea de aprobare introducând 27 de texte noi, de modificare sau completare a Legii nr.95/2006;

- Curtea Constituţională a constatat că legea examinată a fost adoptată cu încălcarea normelor constituţionale referitoare la procedura de legiferare, şi anume, principiul bicameralismului consacrat de art.61 alin.(2) din Constituţie, întrucât nici una din dispoziţiile acestei legi nu a fost pusă în dezbaterea Senatului, ca primă Cameră sesizată;

- Legea supusă controlului de constituţionalitate apare ca o lege distinctă, iniţiată de comisia permanentă de specialitate a Camerei Deputaţilor, prin raportul întocmit la un alt proiect de lege, astfel că sunt încălcate prevederile art.74 alin.(1) din Constituţia României, republicată, referitoare la iniţiativa legislativă, precum şi cele ale art.75 privind sesizarea Camerelor.
Faţă de cele menţionate mai sus, precum şi pentru punerea de acord cu Decizia Curţii Constituţionale, membrii Comisiei au hotărât, în unanimitate, să supună plenului Camerei Deputaţilor spre adoptare, proiectul de Lege privind respingerea Ordonanţei de urgenţă a Guvernului nr.104/2006 pentru modificarea alin.(3) al art.190 din Legea nr.95/2006 privind reforma în domeniul sănătăţii, în forma adoptată de Senat în urma reexaminării.
                 La şedinţă au fost prezenţi 16 deputaţi, din totalul de 27 membri ai Comisiei juridice, de disciplină şi imunităţi.
 În raport cu obiectul şi conţinutul reglementării, proiectul de lege face parte din categoria legilor organice.
                          PREŞEDINTE ,                                   SECRETAR,
                          Sergiu ANDON                                   George BĂEŞU
      Consilier,

      Cecilia Păduroiu

